Α.Π.Σ. Εράνη Φιλιατρών

Ο Αθλητικός Ποδοσφαιρικός Σύλλογος Φιλιατρών η Εράνη είναι ελληνικό αθλητικό σωματείο το οποίο εδρεύει στα Φιλιατρά. Ιδρύθηκε το 1935 και αναγνωρίστηκε επίσημα το 1947. Επίσημα χρώματα του αποτελούν το πράσινο και το λευκό. Η επωνυμία του προέκυψε από την Εράνα, αρχαία ελληνική πόλη της Τριφυλίας. Διατηρεί τμήματα ποδοσφαίρου και καλαθοσφαίρισης, ενώ παλαιότερα διατηρούσε και τμήμα σκάκι.

 Τμήμα Ποδοσφαίρου Ανδρών 
Το ανδρικό τμήμα ποδοσφαίρου έχει σταθερά πρωταγωνιστικό ρόλο στις διοργανώσεις της Ε.Π.Σ. Μεσσηνίας και έχει κατακτήσει αρκετές φορές το τοπικό πρωτάθλημα. Επίσης, είναι η πολυνίκης στο Κύπελλο Ε.Π.Σ. Μεσσηνίας με 8 κατακτήσεις σε 11 παρουσίες στον τελικό.

Από το 1989-90 έχει αγωνιστεί πολλές περιόδους στην Δ΄ Εθνική αλλά και στην Γ΄ Εθνική τη σεζόν 1993-94. Τα τελευταία χρόνια, δηλαδή από το 2010-11, αγωνιζόταν σταθερά στην Δ΄ Εθνική έως τη χρονιά 2012-13 όπου υποβιβάστηκε μία κατηγορία.

Την χρόνια 2013-14 κατάφερε να φτάσει σε έναν ακόμη τελικό του Κυπέλλου Ε.Π.Σ. Μεσσηνίας με αντίπαλο τον Α.Ο. Κυπαρισσίας αλλά δεν κατάφερε να κερδίσει το τρόπαιο.

Την χρονιά 2014-15 εξακολούθησε να αγωνίζεται στην Α΄ Κατηγορία Ε.Π.Σ. Μεσσηνίας όπου και υποβιβάστηκε στην Α1 Κατηγορία Ε.Π.Σ. Μεσσηνίας.

Την χρονιά 2015-16 είχε πρωταγωνιστικό ρόλο στην κατηγορία τερματίζοντας πρώτη. Κατέκτησε το πρωτάθλημα Ε.Π.Σ. Μεσσηνίας και επέστρεψε στην Α΄ Κατηγορία Ε.Π.Σ. Μεσσηνίας έχοντας σε 26 αγώνες, 19 Νίκες, 2 Ισοπαλίες και 5 Ήττες.

Την χρονιά 2022-23 κατάφερε μετά από μία εικοσαετία να αναδειχθεί και πάλι πρωταθλήτρια Ε.Π.Σ. Μεσσηνίας επιστρέφοντας στα σαλόνια της Γ΄ Εθνικής Κατηγορίας.

 Ποδοσφαιριστές 
Από την Εράνη Φιλιατρών αναδείχθηκαν αρκετοί σπουδαίοι ποδοσφαιριστές, που αγωνίστηκαν σε ομάδες μεγαλύτερων εθνικών κατηγοριών. Πιο γνωστοί είναι τα ξαδέρφια Λυμπερόπουλοι:
 Νίκος Λυμπερόπουλος: διεθνής επιθετικός με μεγάλη καριέρα σε Π.Σ. Καλαμάτα, Παναθηναϊκός, Α.Ε.Κ. και Γερμανία.
 Σωτήρης Λυμπερόπουλος: τερματοφύλακας, διεθνής με την Εθνική Ελπίδων, που αγωνίστηκε στον Π.Σ. Καλαμάτα και σε πολλές ομάδες Α΄ Εθνικής Κατηγορίας.
 Νίκος Φρούσος: Διεθνής επιθετικός με καριέρα σε ελληνικές και ξένες ομάδες. Ξεκίνησε από την Εράνη Φιλιατρών, και μετά η πορεία του ήταν σε Ιωνικός Νίκαιας, Π.Α.Ο.Κ., Εθνική Ελλάδας, Ανόρθωση Αμμοχώστου όπου κατέκτησε 2 φορές το πρωτάθλημα (2005 και 2008) και μία φορά το Κυπριακό Κύπελλο το 2007. Τον Ιανουάριο 2010 αποφάσισε να σταματήσει το ποδόσφαιρο και να ασχοληθεί με την προπονητική και την αναζήτηση ταλέντων (scouting).
 Αντώνης Σταθόπουλος

 Τίτλοι 
 Πρωτάθλημα Δ΄ Εθνικής (1 Τίτλος): 1993
 Πρωτάθλημα Ε.Π.Σ. Μεσσηνίας (5 Τίτλοι): 1987, 1989, 2002, 2006, 2023
 Κύπελλο Ε.Π.Σ. Μεσσηνίας (9 Τίτλοι): 1995, 2001, 2002, 2003, 2004, 2009, 2010, 2012, 2024
 Φιναλίστ (3 φορές): 1990, 1992, 1993

 Τμήμα Καλαθοσφαίρισης Ανδρών 
Το ανδρικό τμήμα καλαθοσφαίρισης δεν έχει ποτέ αγωνιστεί σε κάποια εθνική κατηγορία, λαμβάνει ωστόσο σταθερά συμμετοχή στα τοπικά Πρωταθλήματα της Ε.ΚΑ.Σ.ΚΕ.ΝΟ.Π..

Την αγωνιστική περίοδο 2007-08, οπότε και ο σύλλογος διαγωνίστηκε στην Γ΄ Κατηγορία Ε.ΚΑ.Σ.ΚΕ.ΝΟ.Π., ολοκλήρωσε τις αγωνιστικές του υποχρεώσεις στην 3η θέση. Την επόμενη χρονιά, 2008-09, εντάχθηκε στο δυναμικό της Β΄ Κατηγορίας Ε.ΚΑ.Σ.ΚΕ.ΝΟ.Π., ισοβαθμώντας στη 10/11/12η θέση με τον Α.Π.Ο. Πήγασο Μάνης και τον Α.Π.Ο.Ε.Λ. Μολάων.

Την αγωνιστική περίοδο 2013-14, στα πλαίσια του Πρωταθλήματος της Β΄ Κατηγορίας Ε.ΚΑ.Σ.ΚΕ.ΝΟ.Π., η Εράνη Φιλιατρών αντιμετώπισε 15 συλλόγους, τερματίζοντας στην 11/12η θέση από κοινού με τον Α.Σ. Αστήρ Βλαχιώτη.

Κατά την τρέχουσα αγωνιστική περίοδο, 2022-23, ο Α.Π.Σ. Εράνη Φιλιατρών διαγωνίζεται στην Α΄ Κατηγορία Ε.ΚΑ.Σ.ΚΕ.ΝΟ.Π..

 Παραπομπές 

 Εξωτερικοί σύνδεσμοι 
 Ο Α.Π.Σ. Εράνη Φιλιατρών στην Ε.Π.Σ. Μεσσηνίας


Κατηγορία:Αθλητικοί σύλλογοι Μεσσηνίας
Κατηγορία:Ιδρύσεις αθλητικών συλλόγων το 1935
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1935
Κατηγορία:Ελληνικοί σύλλογοι καλαθοσφαίρισης
Κατηγορία:Σωματεία Ε.ΚΑ.Σ.ΚΕ.ΝΟ.Π.